Bjarne Laustsen (S), 2011-05-04:
Det er jo en kendsgerning, at det er lettere at få et arbejde, når man har et.
Der er også nogle, der siger, at det er lettere at finde en kæreste, hvis man har en, men det skal jeg lade være usagt.
Men det, at man er i gang med et job, er faktisk godt som et visitkort, når man skal ud at søge, for
så har man alle sine kompetencer bevaret.
Det, der er vores problem i forhold til beskæftigelsesindsatsen i dag, er jo, at langtidsledigheden stiger, og det er jo det, vi skulle undgå, både at de unge ikke kan få et job, og at folk kommer til at hænge fast her.
For hver eneste dag, der går, mister de kompetencer, og de kompetencer, de har, ruster.
Det er jo derfor, at det er vigtigt, at vi får sat ind i forhold til dem, for der er masser af specialister, der arbejder rundtomkring, som kan finde et arbejde i morgen eller måske i overmorgen – dem behøver vi ikke at bekymre os særlig meget om.
Det er den sidste del her, vi skal bekymre os om, og derfor er det vigtigt, tror jeg, at vi prøver at skabe os et overblik over den indsats, der nu gøres.
Hvad er det, der virker, og hvornår kan vi få adgang til de midler?
Hvordan kan vi bruge dem?
For er det et rent cpr-nummertilskud, vi kan give, eller er det et tilskud, man kan give til f.eks. Frederikshavn Kommune, hvor de har mistet så og så mange arbejdspladser, og hvor det for dem drejer sig om at få nogle nye arbejdspladser.
Det er det, jeg gerne vil have regeringen sætter fokus på, for ellers tror jeg heller ikke, at vi får løst det problem i forhold til de langtidsledige.
Der skal skabes nogle nye arbejdspladser netop til dem, eller der skal sørges for, at de kan komme et andet sted hen.
Det håber jeg at ministeren er enig i.
Tak for besvarelsen.
Derfor er der mange, der benytter sig af chancen for at sige, at så prøver man noget helt nyt.
Det kan være ufaglærte, det kan være faglærte, der har forældet uddannelse, men så skal der jo noget til, altså sættes noget i gang, og der er der en kombination med det her med EU-midlerne, som vi godt ved er lidt langsommelige.
Derfor er det jo et spørgsmål, om ministeren har gjort noget.
Jeg kunne jo godt have den tanke, at ministeren kunne finde på, at så kommer der nogle EU-midler, og så behøver man ikke at bruge så mange af de kommunale eller statslige midler til det her.
Så det er et spørgsmål om samspillet imellem alle de forskellige midler, der bliver givet, altså, doseringen skal jo være rigtig.
Hvis de bare kan flytte hen til en anden virksomhed, har vi en hel masse bøvl med virksomhedsklausuler, der gør, at hvis der er en virksomhed, der lukker ned, må man ikke bare give sig til at arbejde for konkurrenten.
Alle de her forskellige ting synes jeg at det er væsentligt at prøve at holde fast i.
Så har vi jo set, at SVU er der nogle begrænsninger på i forhold til genopretningsplanen.
Så har man lavet et loft over, hvor mange maskinmestre der må være i landet, altså, alle de her forskellige ting, og det er jo tåbeligt, hvis folk gerne vil uddanne sig og komme videre i deres liv med henblik på at komme til nogle brancher, hvor der er beskæftigelse, at vi så ikke har et samlet billede over, om den indsats, vi laver, virker.
Har vi det?